Nzimande veroordeel roekelose motoristeBlade Nzimande (Foto: ANA) Dr. Blade Nzimande, minister van vervoer, het hom Saterdag uitgespreek teen die uitdagende gedrag van sommige motoriste wat voortgaan om by te dra tot ŉ toename in padongelukke. Nzimande se uitsprake kom nadat 13 mense vanoggend in ŉ botsing tussen Fouriesburg en Bethlehem in die Vrystaat gesterf het. Maandag is nog ses mense dood in ŉ trompop botsing op die R573 Moloto-pad in Gauteng. Donderdag is ŉ vrou van Polokwane, haar drie kinders en haar swaer dood in ŉ ongeluk op die N1 tussen Murrayhill en Hammanskraal. Gister is vyf mense dood in ŉ trompop botsing op die R57 tussen Heilbron en Sasolburg in die Vrystaat. Nzimande sê dié sterftes moet as wekroep vir motoriste dien dat padveiligheid nie onderhandelbaar is nie en dat verkeersreëls altyd gehoorsaam moet word. “Wanneer padgebruikers versuim om die reëls van die pad te gehoorsaam, is daar gevolge,” het hy gesê. Die minister het wetstoepassers opdrag gegee om hul sigbaarheid op te skerp op 50 gevaarlike plekke op die land se paaie wat berug is vir die talle ongelukke wat daar plaasvind. Hy het terselfdertyd die Padverkeersbestuurskorporasie (RTMC) opdrag gegee om hul ondersoeke na die oorsaak van al hierdie ongelukke te bespoedig en die Padongelukkefonds opdrag gegee om die nodige ondersteuning aan die beseerdes en families van die oorledenes te verskaf. Nzimande het sy medelye betuig met die naasbestaandes van almal wat in die afgelope tyd op die land se paaie gesterf het en die beseerdes ŉ spoedige herstel toegewens.